Кацярынка ступала асцярожна – не натрапіць на кляшча, не запэцкаць чаравікі і крысо сукенкі. Старанна выбірала кветкі без мурашоў, з тонкімі сцяблінкамі, дзе менш горкага малака. Баялася лезці глыбей у траву. Дакраналася асцярожна, двумя пальцамі. А пабачыўшы на далонях ліпкія карычневыя сляды малака, кінулася шукаць вільготныя сурвэткі. І, зрабіўшы некалькі фота для інстаграма, зняла вянок і павесіла на галінку бліжэйшага дрэва.